Morten Bødskov (S), 2002-05-24:
Som tidligere fortalt støtter Socialdemokratiet lovforslaget.
Vold og kriminalitet kan aldrig undskyldes eller bortforklares og skal derfor selvfølgelig også straffes hurtigt og effektivt.
Det skal stoppes, og det er ikke mindst derfor, at Socialdemokratiet støtter dette her lovforslag, men for Socialdemokratiet er det uhyre vigtigt i denne her diskussion at understrege, at dansk retspolitik skal gå på to ben.
For det første skal der sikres en hurtig og konsekvent straf og en tidlig og effektiv forebyggelse af kriminaliteten.
For det andet er det fuldstændig afgørende, at balancen mellem de forskellige strafferammer og -former både kan forklares og forsvares.
På begge områder, på begge ben, må Socialdemokratiet desværre konstatere, at regeringens lovforslag halter
gevaldigt.
Regeringens lovforslag skaber uforklarlige ubalancer i straffeloven, det mangler ambitioner og initiativer til at sikre en effektiv forebyggelse af kriminaliteten, og samtidig efterlader lovforslaget mange ubesvarede alvorlige spørgsmål om konsekvenserne for domstolene, kapaciteten i landets fængsler og arbejdsbetingelserne for de ansatte i Kriminalforsorgen.
Under behandlingen af det her lovforslag har Socialdemokratiet gentagne gange påpeget lovforslagets mangler og efterlyst initiativer, der kunne rette op på de negative konsekvenser og den manglende sammenhæng i lovforslaget.
Desværre er disse ikke fremkommet.
Et første kritikpunkt fra Socialdemokratiets side i forhold til lovforslaget er, at lovforslaget skaber uhyre usikkerhed om Kriminalforsorgens arbejde og dens fremtid.
Regeringen har indrømmet i bemærkningerne til lovforslaget, at lovforslagets merudgifter ikke vil kunne afholdes inden for Kriminalforsorgens nuværende økonomiske ramme.
Hvad har svaret så været fra regeringen?
En undersøgelse!
Det er fint nok, men Socialdemokratiet synes, det er yderst beklageligt, at regeringen ikke giver et klart og konsekvent svar på konsekvenserne af lovforslaget.
Man kan godt kalde det uansvarligt at fremsætte et så omfattende lovforslag med så store påvirkninger af og konsekvenser for Kriminalforsorgen og så ikke levere et klart svar på det.
Hvilken usikkerhed, regeringen nu med de manglende svar her er med til at skabe for Kriminalforsorgen, kan man bl.a. finde i det høringssvar, som Dansk Fængselsforbund har afgivet.
Der siger man: »Det er en meget stor ekstra opgave, som Kriminalforsorgen pålægges.
Kriminalforsorgen er et udsultet og underfinansieret system, bygningerne er misligholdte, og arbejdsmiljøforholdene er mildest talt elendige. Derfor bliver det meget vanskeligt at håndtere det ekstra pres, der lægges på systemet.« Endvidere skaber lovforslaget voldsom usikkerhed om domstolenes arbejde.
Det er svært at komme uden om, at øgede strafferammer vil få dramatiske konsekvenser for domstolenes arbejde og dermed også for borgernes sagsbehandlingstider.
Hvad er regeringens svar på det?
Intet!
Jo, faktisk kun noget, der trækker i den stik modsatte retning: Samtidig med en voldsom ekstra arbejdsindsats, en voldsom ekstra arbejdsbyrde for domstolene som konsekvens af lovforslaget, får domstolene at vide, hvis de læser regeringens eget budgetoverslag for 2002 og 2003, at de skal nedbringe personaleudgifterne med 72 mio. kr., svarende til 280 årsværk inden for kontorsektoren.
Prøv engang at lytte til, hvad retspræsidenten for Retten i Roskilde på vegne af præsidenterne for retterne i Århus, Odense og Aalborg skriver i et høringssvar: »En så voldsom personalereduktion vil indebære, at domstolene ikke længere vil være i stand til at fungere på en forsvarlig måde, og dermed også få en negativ effekt på mulighederne for at gennemføre de intentioner, der ligger bag det foreliggende lovforslag.« Bliver det her gennemført, kan man sige, at regeringen i den grad stiller domstolene og borgerne i en fuldstændig uacceptabel situation, hvis absurditet i øvrigt står i skærende kontrast til selv samme regeringspartiers højtråbende tider i opposition, hvor vi i øvrigt alle sammen var enige om, at sagsbehandlingstiderne skulle ned.
Lovforslaget skaber nogle alvorlige og uforklarlige ubalancer i straffeloven.
Som jeg startede med at sige, har det altid være afgørende for Socialdemokratiet, når vi indgår i den her slags forhandlinger, at balancen mellem de forskellige strafferammer og ikke mindst deres former både kan forklares og forsvares. Vi har i Socialdemokratiet haft svært ved at skjule forundringen over tidspunktet for lovforslagets fremsættelse.
Vi har meget svært ved at forstå, hvorfor regeringen ikke har valgt at vente på Straffelovrådets færdiggørelse af arbejdet med netop balancerne i straffeloven.
Lovforslaget skaber den helt uforklarlige ubalance, at strafferammen for voldtægt af en voksen nu bliver 2 år højere end strafferammen for seksuelt misbrug af et barn.
Socialdemokratiet har stillet ændringsforslag til det for netop at udjævne denne uforklarlige ubalance.
Vi er glade for, at regeringens svar, som det er givet i høringssvarene til Børnerådet, der i øvrigt foreslår fuldstændig det samme som Socialdemokratiet, nu ikke længere er gældende.
Det er for Socialdemokratiet yderst tilfredsstillende, at regeringen nu selv har fundet ud af det fuldstændig uforklarlige i, at strafferammen for voldtægt mod en voksen skal være 2 år højere end strafferammen for seksuelt misbrug af et barn.
Derfor er det overordentlig positivt, at regeringen nu vælger at støtte Socialdemokratiets ændringsforslag om at hæve strafferammen for seksuelt misbrug af børn med 2 år.
Med disse bemærkninger støtter Socialdemokratiet selvfølgelig stadig væk lovforslaget.